Απόφαση των αντιπρόσωπων των κυβερνήσεων των κρατών μελών συνελθόντων στα πλαίσια του Συμβουλίου

της 3ης Οκτωβρίου 2000

για την προσωρινή εφαρμογή της εσωτερικής συμφωνίας μεταξύ των αντιπροσώπων των κυβερνήσεων των κρατών μελών συνελθόντων στα πλαίσια του Συμβουλίου για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών αυτής, η οποία υπογράφηκε στο Κοτονού Μπενίν, στις 23 Ιουνίου 2000 καθώς και για τη χορήγηση χρηματοδοτικής ενίσχυσης στις Υπερπόντιες Χώρες και Εδάφη για τις οποίες ισχύουν οι διατάξεις του τέταρτου μέρους της Συνθήκης ΕΚ

(2000/770/ΕΚ)

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη τη συνθήκη περί ιδρύσεως της Ευρωπαϊκής Κοινότητας,

τη συμφωνία εταιρικής σχέσης ΑΚΕ-ΕΚ που υπογράφηκε στο Κοτονού (Μπενίν) στις 23 Ιουνίου 2000 εφεξής καλούμενη "Συμφωνία ΑΚΕ-ΕΚ",

το σχέδιο της Επιτροπής,

Εκτιμώντας τα εξής:

(1) Η συμφωνία ΑΚΕ-ΕΚ δεν θα αρχίσει να ισχύει πριν από την ολοκλήρωση των συνταγματικών απαιτήσεων των κρατών μελών σύμφωνα με το άρθρο 93 αυτής.

(2) Στις 28 Φεβρουαρίου 2000 η επιτροπή Πρέσβεων ΑΚΕ-ΕΚ αποφάσισε τη θέσπιση μεταβατικών μέτρων τα οποία ισχύουν μέχρι την 1η Αυγούστου 2000.

(3) Σύμφωνα με το άρθρο 366 παράγραφος 3 της τέταρτης σύμβασης ΑΚΕ-ΕΚ, όπως τροποποιήθηκε από τη συμφωνία η οποία υπεγράφη στο Μαυρίκιο στις 4 Νοεμβρίου 1995, το Συμβούλιο Υπουργών ΑΚΕ-ΕΚ θέσπισε με την απόφαση 1/2000(1), μεταβατικά μέτρα για την κάλυψη της περιόδου από τις 2 Αυγούστου 2000 έως την έναρξη ισχύος της συμφωνίας ΑΚΕ-ΕΚ.

(4) Σύμφωνα με το άρθρο 6 της απόφασης 1/2000, τα κράτη μέλη και η Κοινότητα πρέπει να προβούν στις δέουσες για καθένα από αυτά ενέργειες για την εφαρμογή των μεταβατικών μέτρων.

(5) Τα κράτη μέλη, τα οποία συνήλθαν στο πλαίσιο του Συμβουλίου, συναίνεσαν στην έγκριση εσωτερικής συμφωνίας για τη χρηματοδότηση και τη διαχείριση των ενισχύσεων της Κοινότητας προς τα κράτη ΑΚΕ η οποία ανταποκρίνεται στις διατάξεις προγραμματισμού και εφαρμογής της συμφωνίας. Η συμφωνία αυτή δεν θα αρχίζει να ισχύει πριν εγκριθεί από κάθε κράτος μέλος σύμφωνα με τους κατ' ιδίαν συνταγματικούς κανόνες τους.

(6) Ορισμένες διατάξεις της εσωτερικής συμφωνίας θα πρέπει να εφαρμοσθούν προσωρινά αναμένοντας την έναρξη ισχύος της.

ΑΠΟΦΑΣΙΖΟΥΝ:

Άρθρο 1

Από την ημερομηνία έκδοσης της παρούσας απόφασης, εφαρμόζονται σε προσωρινή βάση οι ακόλουθες διατάξεις της εσωτερικής συμφωνίας για το ένατο Ευρωπαϊκό Ταμείο Ανάπτυξης:

(1) άρθρα 14, 15, 16, 19 παράγραφοι 1, 2, 3 και 4 σχετικά με την εφαρμογή της διαδικασίας προγραμματισμού,

(2) άρθρα 21 έως 27 για τους σκοπούς της εφαρμογής της διαδικασίας προγραμματισμού,

(3) άρθρα 29 και 30 για τους σκοπούς της προετοιμασίας της λειτουργίας της χρηματοδοτικής διευκόλυνσης για τις επενδύσεις και

(4) άρθρο 31 για τους σκοπούς της έγκρισης του δημοσιονομικού κανονισμού.

Άρθρο 2

Η παρούσα απόφαση εξακολουθεί να ισχύει μέχρι την έναρξη ισχύος της εσωτερικής συμφωνίας αλλά όχι πέραν της 1ης Ιουνίου 2002.

Οι αντιπρόσωποι των κυβερνήσεων των κρατών μελών μπορούν να αποφασίσουν την παράταση της εφαρμογής της.

Δημοσιεύεται στην Επίσημη Εφημερίδα των Ευρωπαϊκών Κοινοτήτων.

Έγινε στις Βρυξέλλες, 3 Οκτωβρίου 2000.

Εξ ονόματος των κυβερνήσεων των κρατών μελών

Ο Πρόεδρος

C. Pierret

(1) ΕΕ L 195 της 1.8.2000, σ. 46.